Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τροποποίηση του κανονισμού (ΕΚ, Ευρατόμ) αριθ. 2728/94 περί ιδρύσεως ταμείου εγγύησης για τις εξωτερικές δράσεις

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

Η παρούσα τροποποίηση του κανονισμού του Συμβουλίου (ΕΚ, Ευρατόμ) αριθ. 2728/94 της 31ης Οκτωβρίου 1994 (εφ' εξής "ο κανονισμός") αφορά την επίπτωση που θα έχει στο Ταμείο Εγγύησης (εφ' εξής "το ταμείο") η προσχώρηση στην ΕΕ έως και δέκα νέων χωρών το 2004.

Με τον εν λόγω κανονισμό ιδρύθηκε Ταμείο Εγγύησης για τις εξωτερικές δράσεις, του οποίου οι πόροι προορίζονται για την εξόφληση των πιστωτών της Κοινότητας σε περίπτωση αθέτησης των υποχρεώσεων του οφειλέτη ενός δανείου που έχει χορηγήσει ή εγγυηθεί η Κοινότητα. Με την προσχώρησή τους στην Ευρωπαϊκή Κοινότητα, οι νέες χώρες μεταβαίνουν από το καθεστώς της τρίτης χώρας σε εκείνο του κράτους μέλους, γεγονός το οποίο συνεπάγεται ότι τα δάνεια και οι εγγυήσεις κοινοτικών δανείων που έχουν χορηγηθεί στις χώρες αυτές δεν καλύπτονται πλέον από τον εν λόγω κανονισμό.

Η Επιτροπή προτείνει να τροποποιηθεί ο κανονισμός αυτός προκειμένου να διασφαλιστεί η ομαλή μεταφορά των δεσμεύσεων αυτών από το ταμείο στον κοινοτικό προϋπολογισμό. Οι εν λόγω κανόνες θα εφαρμοστούν και στις παρεμφερείς περιπτώσεις που θα παρουσιαστούν κατά τις μελλοντικές προσχωρήσεις.

Με την προτεινόμενη τροποποίηση αλλάζει επίσης η προθεσμία που προβλέπεται για την υποβολή ετήσιας έκθεσης στο Κοινοβούλιο, το Συμβούλιο και το Ελεγκτικό Συνέδριο σχετικά με την κατάσταση του ταμείου και τη διαχείρισή του κατά τη διάρκεια του προηγούμενου οικονομικού έτους.

2. Το ταμείο και οι προτεινόμενες αλλαγές

Με τον εν λόγω κανονισμό ιδρύθηκε Ταμείο Εγγύησης για τις εξωτερικές δράσεις, του οποίου οι πόροι προορίζονται για την εξόφληση των πιστωτών της Κοινότητας σε περίπτωση αθέτησης των υποχρεώσεων του οφειλέτη ενός δανείου που έχει χορηγήσει ή εγγυηθεί η Κοινότητα. Το ταμείο χρηματοδοτείται από τον γενικό προϋπολογισμό της ΕΕ. τα κεφάλαια του ταμείου πρέπει να ανέρχονται σε ένα ορισμένο ποσοστό (εφεξής το "ποσοστό-στόχος"), του απομένοντος υπολοίπου των δανείων και εγγυήσεων δανείων που καλύπτονται από το ταμείο.

Το ταμείο καλύπτει τους κινδύνους που συνδέονται με δάνεια και εγγυήσεις δανείων που έχουν χορηγηθεί στις τρίτες χώρες. Με την επικείμενη είσοδο έως και 10 νέων χωρών στην ΕΕ το 2004, οι χώρες αυτές θα παύσουν να θεωρούνται τρίτες χώρες από την ημερομηνία προσχώρησής τους και το γεγονός αυτό θα έχει αναπόφευκτα επιπτώσεις για το ταμείο καθότι πολλές από τις εν λόγω χώρες έλαβαν, με την εγγύηση της Κοινότητας, δάνεια από την Ευρωπαϊκή Τράπεζα Επενδύσεων. Πρέπει να σημειωθεί ότι στις χώρες αυτές δεν θα υπάρχει, κατά τη στιγμή της προσχώρησής τους, καμία μακροοικονομική ενίσχυση και κανένα δάνειο Ευρατόμ προς εξόφληση.

Οι εγγυήσεις που παρέχονται από την ΕΤΕπ αφορούν τα δάνεια που η τράπεζα χορήγησε σε τρίτες χώρες. Σε περίπτωση που ο λήπτης ενός εγγυημένου δανείου αδυνατεί να καταβάλει εμπρόθεσμα μία πληρωμή, η ΕΤΕπ ζητεί από την Κοινότητα να καταβάλλει, μέσω του ταμείου, τα οφειλόμενα ποσά, σύμφωνα με την αντίστοιχη σύμβαση εγγύησης.

Με την προτεινόμενη τροποποίηση του κανονισμού, τα εγγυημένα δάνεια που έχουν χορηγηθεί στις υποψήφιες για προσχώρηση χώρες δεν θα καλύπτονται πλέον από το ποσό-στόχο του ταμείου από τη στιγμή που θα ενσωματωθούν στην Ένωση και θα παύσουν επομένως να θεωρούνται "τρίτες χώρες". Πρέπει να υπογραμμιστεί ότι αυτό δεν συνεπάγεται απόσυρση της εγγύησης που κάλυπτε τα εν λόγω δάνεια, αλλά ότι η τυχόν καταβολή της εγγύησης αυτής θα έχει άμεση επίπτωση στον προϋπολογισμό της ΕΕ. Με τη σειρά του, αυτό συνεπάγεται ότι κάθε καταβολή εγγύησης που καλύπτει τα δάνεια αυτά θα πρέπει να χρηματοδοτείται μέσω ειδικής γραμμής του προϋπολογισμού, γεγονός το οποίο θα επηρεάσει άμεσα τη συνεισφορά των κρατών μελών στον προϋπολογισμό.

Η προσχώρηση στην Ευρωπαϊκή Ένωση μιας χώρας που έχει λάβει κοινοτικό δάνειο ή εγγύηση δανείου συνεπάγεται ειδική μεταφορά από το Ταμείο Εγγύησης στον προϋπολογισμό της ΕΕ. Το ύψος της μεταφοράς υπολογίζεται με βάση το εναπομένον ποσό, κατά την ημερομηνία της προσχώρησης, των εγγυημένων ή χορηγηθέντων από την Κοινότητα δανείων προς το νέο κράτος μέλος. Τα ποσά των δανείων αυτών πολλαπλασιάζονται επί το ποσοστό-στόχο που εφαρμόζεται κατά την ημερομηνία της προσχώρησης προκειμένου να επιτευχθεί το ποσό που θα μεταφερθεί στον προϋπολογισμό της Ένωσης.

3. Χρονοδιάγραμμα για την υποβολή της ετήσιας έκθεσης σχετικα με την κατάσταση του ταμείου και τη διαχείρισή του στη διάρκεια του προηγούμενου έτους

Δεδομένου ότι τα τελικά στοιχεία για ένα συγκεκριμένο έτος είναι διαθέσιμα μόνο στα τέλη Φεβρουαρίου του επόμενου έτους, ο απαραίτητος χρόνος για τη σύνταξη της έκθεσης καθώς και η πολύπλοκη διαδικασία (μεταφράσεις, διυπηρεσιακές διαβουλεύσεις, γραπτή διαδικασία) που προηγείται της έγκρισης μιας έκθεσης από την Επιτροπή αποδεικνύονται ασύμβατες με την προθεσμία της 31ης Μαρτίου που καθορίζει ο κανονισμός (ΕΚ, Ευρατόμ) αριθ. 2728/94 για την υποβολή της έκθεσης στο Ευρωπαϊκό Κοινοβούλιο, το Συμβούλιο και το Ελεγκτικό Συνέδριο. Επομένως, αντί της ημερομηνίας αυτής προτείνεται εκείνη της 30ής Ιουνίου.

4. Μη τροποποίηση των παραμέτρων

Η έκθεση [1] που συνέταξε η Επιτροπή σύμφωνα με το άρθρο 9 του κανονισμού (ΕΚ, Ευρατόμ) αριθ. 2728/94 [2] καταλήγει στο συμπέρασμα ότι δεν απαιτείται να τροποποιηθεί καμία παράμετρος του ταμείου προκειμένου να ληφθεί υπόψη η διεύρυνση της Ευρωπαϊκής Ένωσης.

[1] COM(2003) [...].

[2] ΕΕ L 293 της 12.11.1994, σ. 1. Ο κανονισμός τροποποιήθηκε από τον κανονισμό (EΚ, Ευρατόμ) αριθ. 1149/1999 (ΕΕ L 193 της 2.9.1999, σ. 1).

2003/0233 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τροποποίηση του κανονισμού (ΕΚ, Ευρατόμ) αριθ. 2728/94 περί ιδρύσεως ταμείου εγγύησης για τις εξωτερικές δράσεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 203,

την πρόταση της Επιτροπής [3],

[3] ΕΕ C ..., ..., σ. ...

τη γνώμη του Ευρωπαϊκού Κοινοβουλίου [4],

[4] ΕΕ C ..., ..., σ. ...

τη γνώμη του Ελεγκτικού Συνεδρίου [5],

[5] ΕΕ C ..., ..., σ. ...

Εκτιμώντας τα ακόλουθα:

(1) Η προσχώρηση νέων κρατών μελών θα πραγματοποιηθεί την 1η Μαΐου 2004.

(2) Πρέπει επίσης να ληφθεί υπόψη το ενδεχόμενο νέων προσχωρήσεων.

(3) Οι Κοινότητες χορήγησαν δάνεια και εγγυήθηκαν δάνεια που χορηγήθηκαν στις υποψήφιες προς ένταξη χώρες ή τα οποία αφορούν σχέδια υλοποιούμενα στις εν λόγω χώρες. οι εν λόγω δανειοδοτικές και εγγυοδοτικές πράξεις καλύπτονται από το Ταμείο Εγγύησης και θα εξακολουθήσουν να υφίστανται ή να ισχύουν και μετά από την ημερομηνία προσχώρησης. Από την ημερομηνία ωστόσο αυτή θα παύσουν να θεωρούνται εξωτερικές δράσεις των Κοινοτήτων και θα πρέπει επομένως να καλύπτονται απευθείας από τον κοινοτικό προϋπολογισμό, και όχι πλέον από το Ταμείο Εγγύησης.

(4) Η Ευρωπαϊκή Τράπεζα Επενδύσεων θα πρέπει να ενημερώσει την Επιτροπή για το ύψος των τρεχουσών πράξεών της που καλύπτονται από εγγύηση της Κοινότητας στα νέα κράτη μέλη κατά την ημερομηνία της προσχώρησής τους.

(5) Στο συμπέρασμα της έκθεσης [6] που συντάσσει η Επιτροπή σύμφωνα με το άρθρο 9 του κανονισμού (ΕΚ, Ευρατόμ) αριθ. 2728/94 της 31ης Οκτωβρίου 1994 περί ιδρύσεως ταμείου εγγύησης για τις εξωτερικές δράσεις [7] αναφέρεται ότι δεν είναι απαραίτητο να τροποποιηθεί οποιαδήποτε παράμετρος του Ταμείου Εγγύησης προκειμένου να ληφθεί υπόψη η διεύρυνση της Ευρωπαϊκής Ένωσης.

[6] COM(2003) [ ... ]

[7] ΕΕ L 293 της 12.11.1994, σ. 1. Ο κανονισμός τροποποιήθηκε από τον κανονισμό (EΚ, Ευρατόμ) αριθ. 1149/1999 (ΕΕ L 193 της 2.9.1999, σ. 1).

(6) Πρέπει να παραταθεί η προβλεπόμενη προθεσμία για τη σύνταξη της έκθεσης του άρθρου 7 του κανονισμού (ΕΚ, Ευρατόμ) αριθ. 2728/94, λόγω του όγκου των πληροφοριών που απαιτούνται για την κατάρτισή της και της πολύπλοκης διαδικασίας που προηγείται της υποβολής της.

(7) Ο κανονισμός (ΕΚ, Ευρατόμ) αριθ. 2728/94 πρέπει να τροποποιηθεί ανάλογα.

(8) Για την έκδοση του παρόντος κανονισμού, οι συνθήκης δεν προβλέπουν άλλες εξουσίες παρά εκείνες του άρθρου 308 της συνθήκης ΕΚ και του άρθρου 203 της συνθήκης Ευρατόμ.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :

Άρθρο 1

Ο κανονισμός (ΕΚ, Ευρατόμ) αριθ. 2728/94 τροποποιείται ως εξής:

(1) Στο άρθρο 1, προστίθεται η ακόλουθη παράγραφος:

"Καμία από τις πράξεις που πραγματοποιούνται προς όφελος τρίτης χώρας ή προορίζονται για τη χρηματοδότηση σχεδίων σε τρίτη χώρα δεν εμπίπτει πλέον στο πεδίο εφαρμογής του παρόντος κανονισμού από την ημερομηνία προσχώρησης της χώρας αυτής στις Κοινότητες."

(2) Εισάγεται το ακόλουθο άρθρο 3α :

"Άρθρο 3a

Κατά την προσχώρηση νέου κράτους μέλους στις Κοινότητες, το "ποσό-στόχος" μειώνεται κατά ενα ποσό το οποίο υπολογίζεται βάσει των πράξεων που αναφέρονται στην τρίτη παράγραφο του άρθρου 1.

Για να υπολογιστεί το ποσό αυτής της μείωσης, το εκατοστιαίο ποσοστό που αναφέρεται στη δεύτερη παράγραφο του άρθρου 3 και ισχύει κατά την ημερομηνία της προσχώρησης εφαρμόζεται στο τρέχον ύψος αυτών των πράξεων κατά την ημερομηνία αυτή.

Το υπερβάλλον ποσό επανακαταβάλλεται σε ειδικό κονδύλιο της κατάστασης εσόδων του γενικού προϋπολογισμού τής Ευρωπαϊκής Ένωσης."

(3) Στο άρθρο 7, η ημερομηνία "31 Μαρτίου" αντικαθίσταται από την ημερομηνία "30 Ιουνίου ".

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>